謝興宗惠草蟲扇
作者：司馬光
朝代：宋

paragraphs: 吳僧畫團扇，點綴成微蟲。
秋毫宛皆具，獨竊天地功。
細者及蛛蝥，大者纔阜螽。
枯枝擁寒蜩，黄蘃粘飛蜂。
翾然得生意，上下相追從。
徒觀飛動姿，莫睹筆墨蹤。
兒曹取真物，細校無不同。
恐其遂躍去，亟取藏箱中。
乃知藝無小，意精神可通。
不與誤圖蠅，能惑紫髯翁。
子猷狀蟬雀，藏寶傳江東。
不知古何如，此畫今爲雄。
人墓木已拱，其徒頗能工。
舊法存百一，要足超凡庸。
友人幸爲賜，物薄意何隆。
玩之不替手，愛重心無窮。
常如對君子，穆穆來清風。